VENDIM
Nr. 497, datë 27.7.2022

PËR KRIJIMIN, PËRBËRJEN, ORGANIZIMIN, VEPRIMTARINË DHE RREGULLAT E FUNKSIONIMIT TË KOMITETIT KOMBËTAR PËR ZHVILLIMIN RAJONAL DHE KOHEZIONIN

Në mbështetje të nenit 100 të Kushtetutës dhe të pikave 1 e 4, të nenit 17, të ligjit nr. 102/2020, “Për zhvillimin rajonal dhe kohezionin”, me propozimin e zëvendëskryeministrit, Këshilli i Ministrave

VENDOSI:

I. DISPOZITA TË PËRGJITHSHME 
1. Krijimin e Komitetit Kombëtar për Zhvillimin Rajonal dhe Kohezionin, këtu e në vijim “KKZHRK”, si dhe miratimin e përbërjes, mënyrës së organizimit e të funksionimit të tij. 
2. KKZHRK-ja është organ ndërinstitucional, përgjegjës për hartimin, monitorimin e zbatimit dhe vlerësimin e politikës së zhvillimit rajonal, si dhe koordinimin e zbatimit të masave të ndërmarra në kuadër të programit operacional për zhvillimin rajonal. 
3. KKZHRK-ja ka stemën e vet zyrtare.
4. Stema përbëhet nga stema e Republikës së Shqipërisë dhe shënimet: “Republika e Shqipërisë, Komiteti Kombëtar për Zhvillimin Rajonal dhe Kohezionin”, në përputhje me përcaktimet e dispozitave ligjore dhe nënligjore në fuqi.
II. KOMPETENCAT, PËRBËRJA DHE DREJTIMI I KKZHRK-së
1. KKZHRK-ja ka këto kompetenca:
a) harton dhe miraton paraprakisht politikën e zhvillimit rajonal dhe kohezionit, e cila miratohet me vendim të Këshillit të Ministrave;
b) harton dhe miraton paraprakisht Planin Kombëtar për Zhvillimin Rajonal dhe Kohezionin, i cili miratohet me vendim të Këshillit të Ministrave;
c) shqyrton dhe miraton paraprakisht planet rajonale të zhvillimit rajonal dhe kohezionit, të cilat miratohen me vendim të Këshillit të Ministrave;
ç) harton dhe miraton paraprakisht Programin Operacional për Zhvillimin Rajonal dhe Kohezionin, i cili miratohet me vendim të Këshillit të Ministrave;
d) miraton metodologjinë dhe kriteret që do të përdoren në përzgjedhjen e projekteve të zhvillimit, në kuadër të programit operacional;
dh) miraton rregullat dhe procedurat për monitorimin e vlerësimin e planeve rajonale për zhvillimin rajonal dhe kohezionin;
e) monitoron zbatimin e Politikës Kombëtare për Zhvillimin Rajonal dhe Kohezionin;
ë) harton dhe miraton raportet vjetore për aktivitetin e saj, të cilat i paraqiten Këshillit të Ministrave; 
f) harton dhe miraton rregulloren e brendshme, që lidhet me aspekte administrative dhe/ose teknike të veprimtarisë së saj.
 2. KKZHRK-ja përbëhet nga 11 (njëmbëdhjetë) anëtarë me të drejtë vote dhe drejtohet nga zëvendëskryeministri në cilësinë e kryetarit.
3. 6 (gjashtë) anëtarë janë përfaqësues të ministrive që mbulojnë fushat e përgjegjësisë që ndërveprojnë me zhvillimin rajonal dhe kohezionin, si më poshtë vijon: 
a) financat dhe ekonomia;
b) infrastruktura publike;
c) turizmi dhe mjedisi;
ç) mbrojtja sociale;
d) pushteti vendor dhe decentralizimi;
dh) kultura.

4. Anëtarët e KKZHRK-së, sipas përcaktimeve të pikës 3, të këtij kreu, janë në nivel zëvendësministri, përgjegjës për koordinimin e procesit brenda institucionit dhe fushës së tyre të përgjegjësisë, si dhe për dhënien e kontributit në funksion të politikës së zhvillimit rajonal, dhe caktohen me urdhër të Kryeministrit.
5. 4 (katër) anëtarët e tjerë të KKZHRK-së janë kryetarët e bordeve të monitorimit të zhvillimit rajonal (BMZHR), sipas rajoneve përkatëse të zhvillimit.
6. Kryetari i KKZHRK-së është përgjegjës, për:
a) organizimin e punës dhe aktivitetin e KKZHRK-së para Kryeministrit dhe Këshillit të Ministrave;
b) thirrjen dhe drejtimin e mbledhjeve të KKZHRK-së;
c) miratimin e rendit të ditës së mbledhjeve të KKZHRK-së;
ç) koordinimin e punës së BMZHR-ve;
d) krijimin e grupeve të punës për çështje që konsiderohen me interes për zhvillimin rajonal.
7. Përfaqësuesi i ministrisë përgjegjëse për financat kryen detyrat e zëvendëskryetarit të KKZHRK-së. Zëvendëskryetari asiston kryetarin dhe/ose drejton KKZHRK-në, në mungesë të kryetarit.
III. VENDIMMARRJA DHE VEPRIMTARIA 
1. Secili anëtar i KKZHRK-së shpreh qëndrimin e institucionit që ai përfaqëson. Çdo mendim merret parasysh dhe diskutohet.
2. Vendimet e KKZHRK-së i nënshtrohen një procesi shqyrtimi dhe diskutimi midis anëtarëve për çdo propozim apo çështje për diskutim.
3. Vendimet e KKZHRK-së miratohen me shumicë të thjeshtë të anëtarëve të pranishëm, të cilët nuk kanë të drejtë abstenimi. Kryetari voton i fundit dhe, në rast barazie, vota e tij është vendimtare.
4. Vendimet e KKZHRK-së përmbajnë numrin, datën, nënshkrimin e kryesuesit të mbledhjes dhe të sekretariatit teknik.
5. Vendimet e miratuara u komunikohen anëtarëve të KKZHRK-së dhe pjesëmarrësve pa të drejtë vote nga sekretariati i KKZHRK-së, brenda 15 (pesëmbëdhjetë) ditëve pune nga data e mbledhjes.
6. KKZHRK-ja zhvillon veprimtarinë e saj nëpërmjet mbledhjeve të zakonshme dhe mbledhjeve të jashtëzakonshme.
7. Mbledhjet e KKZHRK-së janë të vlefshme, vetëm nëse janë të pranishëm minimalisht 2/3 e anëtarëve, një prej të cilëve duhet të jetë kryetari ose zëvendëskryetari. 
8. Organizimi i mbledhjeve dhe modalitetet teknike të zhvillimit të tyre përcaktohen në rregulloren e brendshme, e cila miratohet nga KKZHRK-ja.
9. Në mbledhje marrin pjesë përfaqësues të Fondit Shqiptar të Zhvillimit me cilësinë e autoritetit menaxhues dhe të sekretariatit teknik të këtij Komiteti.
10. Nëse është e nevojshme, përfaqësuesit e ministrive dhe institucioneve të tjera ftohen të marrin pjesë në mbledhjet e KKZHRK-së. Në varësi të rendit të ditës, me propozim të kryetarit, mund të ftohen të marrin pjesë në mbledhjet e KKZHRK-së përfaqësues të shoqatave të njësive të vetëqeverisjes vendore, përfaqësues të donatorëve, të institucioneve të BE-së ose aktorë të tjerë të zhvillimit rajonal.
11. Pjesëmarrësit pa të drejtë vote në mbledhjet e KKZHRK-së mund të bëjnë propozime, të cilat KKZHRK-ja mund t’i diskutojë dhe t’i hedhë për votim.
IV. SEKRETARIATI TEKNIK DHE MBËSHTETJA ADMINISTRATIVE 
1. Rolin e sekretariatit teknik e kryen struktura përgjegjëse pranë Fondit Shqiptar të Zhvillimit, e përcaktuar me urdhër të drejtorit ekzekutiv të këtij institucioni.
 2. Sekretariati teknik koordinon dhe mbështet punën e KKZHRK-së për përmbushjen e detyrave dhe funksioneve të parashikuara, në përputhje me ligjin nr. 102/2020, “Për zhvillimin rajonal dhe kohezionin”.
3. Sekretariati teknik kryen këto detyra:
a) Mundëson proceset dhe përgatitjen e dokumenteve strategjike, të:
 i. Politikës Kombëtare të Zhvillimit Rajonal dhe Kohezionit;
ii. Planit Kombëtar për Zhvillimin Rajonal dhe Kohezionin;
b) Njofton organizimin e mbledhjeve të KKZHRK-së sipas rendit të ditës dhe përgatit dokumentacionin e nevojshëm, që i vihet në dispozicion paraprakisht anëtarëve; 
c) Harton procesverbalin e mbledhjeve në përputhje me legjislacionin në fuqi;
ç) Mban një regjistër të posaçëm për vendimet e KKZHRK-së;
d) Siguron regjistrimin dhe arkivimin e dokumenteve të KKZHRK-së;
dh) Siguron publikimin e dokumenteve të KKZHRK-së sipas ligjit;
e) Me kërkesë të kryetarit të KKZHRK-së harton analiza në lidhje me veprimtarinë e BMZHR-ve, në bazë të raporteve të veprimtarisë së paraqitur prej tyre;
[bookmark: _GoBack]ë) Kryen detyra të tjera që mund t’i delegohen nga KKZHRK-ja ose kryetari i KKZHRK-së, sipas përcaktimeve në ligj.
V. DISPOZITA KALIMTARE DHE T¨ FUNDIT
1. Anëtar i KKZHRK-së, sipas përcaktimeve të pikës 5, të kreut II, të këtij vendimi, deri në ngritjen e BMZHR-ve dhe zgjedhjen e kryetarëve përkatës, është kryetari i këshillit të qarkut, me popullsinë më të madhe të secilit rajon zhvillimor.
 2. Sekretariati teknik kryen verifikimin për përcaktimin e qarkut më të madh të rajonit zhvillimor, sipas publikimit më të fundit të INSTAT-it.
 3. Ngarkohen KKZHRK-ja dhe Fondi Shqiptar i Zhvillimit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR
Arben Ahmetaj

